
Légideszant elleni harc alapelvei

Kulcsszavak: légideszant, parancsnoki munka, ellentámadás, kezdeményezés, gyorsaság
A nagyszabású légideszant hadműveletek a második világháborút követően háttérbe szorultak.
A légvédelmi rendszerek gyors fejlődésének eredményeképp kizártnak tartották egy esetleges
ellenséges légideszant lehetőségét. A NATO tagállamok, Oroszország és Kína ugyanakkor
komoly hangsúlyt fektetet a légideszant képesség fejlesztésére és az offenzív légideszant
műveletek gyakorlására. A közelmúlt eseményeinek tükrében egyértelműen látható, hogy egy
ellenséges erő által végrehajtott légideszant hadművelet lehetősége korántsem kizárt.
Munkám során három példán keresztül igyekszem bemutatni, hogy milyen meghatározó
szereppel bírnak a szárazföldi parancsnokok harcászati és hadműveleti döntései egy ellenséges
légideszant elleni harcban. Mindhárom példa esetén a támadó fél harcászati légideszantot hajtott
végre, a további erők beérkezésének biztosítására. A három vizsgált eset a malemei repülőtér
(Kréta, 1941. május 20-28.), az arnhemi hidak (Hollandia 1944. szeptember 17-23.) és a
hosztomeli repülőtér (Ukrajna, 2022. február 24-25.) megszerzésére indított hadműveletek és az
azokra történő reakció a védő fél részéről. A védelemben lévő erők tevékenységének elemzésén
keresztül szeretném bemutatni azokat az alapelveket, amelyek egy ilyen művelet elhárításához
szükségesek. Továbbá szemléltetni kívánom, hogy ezek figyelmen kívül hagyása milyen
következményekkel járhat.
A vizsgált hadműveletek elemzéséhez Wass Huba, amerikai dandártábornok által
kidolgozott relatív harcérték modellt használtam fel. Ez a módszer az alábbi négy szempontot
veszi az elemzés alapjául: manőver, tűzerő, erők megóvása és a parancsnoki munka.
Elemzésemet kiegészítettem az információval, mint ötödik tényezővel, melyre George J. Franz
őrnagy tanulmánya világított rá. Ezen az öt ponton keresztül igyekszem bemutatni azokat az
alapvető tényezőket, amelyek hozzájárulnak a légideszant csapatok elleni sikeres harchoz.
Kutatásomban elsősorban a védelemben lévő fél tevékenységét elemzem, különös hangsúly
helyezve a parancsnoki munkára. Ezáltal igyekszem vázolni azokat az alapelveket, amelyek
figyelembevétele elengedhetetlen a légideszantok elleni sikeres harchoz.



